Občina Zagorje ob Savi, Cesta 9. avgusta 5, 1410 Zagorje ob Savi, na podlagi Odloka o subvencioniranju socialno varstvene storitve socialnega servisa (Uradni list RS, št. 20/2018) in sklepa župana o začetku postopka z dne 21. 1. 2026, objavlja

JAVNI RAZPIS ZA SUBVENCIONIRANJE SOCIALNO VARSTVENE STORITVE SOCIALNEGA SERVISA CELODNEVNE POVEZAVE PREK OSEBNEGA TELEFONSKEGA ALARMA ZA LETO 2026

(varovanja na daljavo)

## **PREDMET RAZPISA**

Občina Zagorje ob Savi bo subvencionirala socialno varstveno storitev socialnega servisa celodnevne povezave prek osebnega telefonskega alarma (v nadaljevanju: varovanje na daljavo) občanom občine pod pogoji iz Odloka o subvencioniranju socialno varstvene storitve socialnega servisa (Uradni list RS, št. 20/2018 - v nadaljevanju: Odlok) in tega javnega razpisa, v obliki mesečne subvencije za obdobje 24 mesecev.

## **UPRAVIČENCI**

Upravičenci do subvencije so fizične osebe, s stalnim prebivališčem na območju Občine Zagorje ob Savi, ki izpolnjujejo pogoje iz tega razpisa.

## **RAZPISNI POGOJI**

Upravičenci do subvencije morajo za prejemanje subvencije izpolnjevati kriterije iz vsaj dveh točk navedenih v nadaljevanju :

1. Starostni pogoj:

* so starejši od 70 let (za starejšega od 70 let se šteje, kdor v letu razpisa dopolni 70 let).

2. Bivanjske okoliščine:

* osebe, ki bivajo same,
* osebe, ki bivajo v širši družini, ki je čez dan zaradi službenih obveznosti odsotna.

3. Zmožnost samostojnega bivanja na domu in potrebe po pomoči:

* osebe s težjimi kroničnimi boleznimi,
* invalidne osebe,
* osebe s starostnimi znaki, ki jih navedejo sami oz. njihovi svojci (npr. znaki demence).

Prijavitelji morajo v svoji prijavi predložiti vse dokumente, zahtevane v javnem razpisu in razpisni dokumentaciji.

1. **VIŠINA SUBVENCIJE**

Z Odlokom o proračunu Občine Zagorje ob Savi za leto 2026 (Uradni list RS, št. 110/2025) so za subvencije varovanja na daljavo v letu 2026 zagotovljena sredstva v višini 600,00 EUR.

Upravičencem se dodeli subvencija v višini 10 EUR mesečno praviloma za obdobje 24 mesecev, pri čemer bo Občina Zagorje ob Savi zagotavljala subvencijo do izteka 24 mesečnega obdobja, če bodo sredstva za ta namen zagotovljena tudi v sprejetih proračunih občine Zagorje ob Savi za leto 2027 in 2028.

V nobenem primeru subvencija ne more biti višja kot je mesečni strošek naročnine za storitev varovanja na daljavo. Subvencija se ne dodeli za stroške priključnine ali stroške nakupa opreme za vzpostavitev storitve.

1. **MERILA ZA OBLIKOVANJE PREDNOSTNEGA VRSTNEGA REDA UPRAVIČENCEV**

V primeru, da bo na razpis prispelo več vlog in sredstva ne bodo zadoščala za dodelitev subvencije vsem upravičencem do subvencije, se bodo subvencije dodeljevale do porabe namenskih proračunskih sredstev, po zaporedju prejetih vlog v tekočem letu.

1. **OSTALE DOLOČBE**

Prejemniki subvencije so dolžni po prejemu odločbe, v roku, ki bo določen v odločbi o dodelitvi subvencije, Občino Zagorje ob Savi pisno obvestiti o sklenitvi pogodbe o izvajanju storitve ter podati ustrezna dokazila o vzpostavitvi storitve, sicer se šteje, da od odobrene subvencije odstopajo.

Pogodba o dodelitvi subvencije za socialno varstveno storitev socialnega servisa celodnevne povezave prek osebnega telefonskega alarma se bo sklenila med upravičencem do subvencije, ki bo podal pisno obvestilo o sklenitvi pogodbe o izvajanju storitve, občino in izvajalcem storitve. S pogodbo se uredijo medsebojne pravice ter obveznosti.

Upravičencu pripada subvencija z mesecem, ko je storitev pri upravičencu vzpostavljena in sklene pogodbo o dodelitvi subvencije iz prejšnjega odstavka.

1. **KRAJ, NAČIN IN ROK PRIJAVE**

Razpisna dokumentacija bo od 30. januarja 2026 do izteka prijavnega roka dostopna na spletni strani Občine Zagorje ob Savi [www.zagorje.si](http://www.zagorje.si) pod rubriko: razpisi in objave. Občina Zagorje ob Savi si pridružuje pravico, da morebitne spremembe in dopolnitve razpisa objavi kot popravek na spletni strani največ 10 dni pred zaključkom razpisa.

Vloge na javni razpis morajo biti posredovane na naslov Občina Zagorje ob Savi, Cesta 9. avgusta 5, 1410 Zagorje ob Savi, v zaprti ovojnici, označene s pripisom »**Ne odpiraj - subvencija – varovanje na daljavo**«. Na hrbtni strani ovojnice mora biti naveden polni naslov prijavitelja.

**Rok za oddajo vlog: do porabe sredstev, ko bo občinska uprava razpis zaprla oziroma najkasneje do 27. 11. 2026.** Šteje se, da je prijava pravočasna, v kolikor je zadnji dan roka oddana po pošti priporočeno na naslov Občina Zagorje ob Savi, Cesta 9. avgusta 5, 1410 Zagorje ob Savi.

Nepravočasno vložene vloge in vloge, ki ne bodo v roku dopolnjene, se s sklepom zavržejo.

Podrobnejše informacije v zvezi z javnim razpisom lahko zainteresirani občani dobijo na telefonski številki (03) 56 55 718 (Mateja Juvan Poboljšaj) ali na elektronskem naslovu: mateja.juvan.poboljsaj@zagorje.si.

1. **IZID RAZPISA**

Prejete vloge bo komisija odpirala enkrat mesečno in sicer vsako prvo sredo in sicer za vloge prejete v preteklem mesecu. V primeru nepopolno izpolnjenih vlog s pomanjkljivo dokumentacijo, se prijavitelja pozove, da vlogo dopolni v roku 5 dni. Prijavitelji na javni razpis bodo o izidu javnega razpisa, pisno obveščeni predvidoma v roku 30 dni od datuma odpiranja prijav.

Številka: 430-6/2026

Datum: 21. 1. 2026

**ŽUPAN**

**Matjaž ŠVAGAN**